钦定古今图书集成/理学汇编/文学典/第088卷 > 李泂
## 钦定古今图书集成/理学汇编/文学典/第088卷 > 李泂

按《元史》本传：“泂字溉之，滕州人。生有异质，始从学，即
颖悟彊记，作为文辞，如宿习者。姚燧以文章负大名，
一见其文，深叹异之，力荐于朝，授翰林国史院编修
官。未几，以亲老就养江南。久之，辟中书掾，非其志也。
及考除集贤院都事，转太常博士。拜住为丞相，闻泂
名，擢监修国史长史，历秘书监著作郎、太常礼仪院”
经历。泰定初，除翰林待制，以亲丧未克葬，辞而归。天
历初，复以待制召。于时文宗方开奎章阁，延天下知
名士充学士员，泂数进见，奏对称旨，超迁翰林直学
士，俄特授奎章阁承制学士。泂既为帝所知遇，乃著
书曰《辅治篇》以进，文宗嘉纳之，朝廷有大议，必使与
焉。会诏修《经世大典》，泂方卧疾，即强起曰：“此大制作
也，吾其可以不预。”力疾同修。书成，既进奏，旋谒告以归。复除翰林直学士，遣使召之，竟以疾不能起。泂骨
骼清峻，神情开朗，秀眉疏髯，目莹如电，颜面如冰玉，
而唇如渥丹，然峨冠褒衣，望之者疑为神仙中人也。
其为文章，奋笔挥洒，迅飞疾动，汨汨滔滔，思态叠出，
纵横奇变，若纷错而有条理，意之所至，臻极神妙。泂
每以李太白自儗，当世亦以是许之。尝游匡庐、王屋、
少室诸山，留连久乃去，人莫测其意也。侨居济南，有
湖山花竹之胜，作亭曰“天心水面”，文宗尝敕虞集制
文以记之。泂尤善书，自篆、隶、草、真皆精诣，为世所珍
爱。卒，年五十九。有《文集》四十卷。